ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

 **Ո Ր Ո Շ ՈՒ Մ**

 \_ մարտի 2020 թվականի N - Լ

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ՕՐԵՆՍ­ԳՐՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍ­ՏԱՆԻ ՀԱՆՐԱ­ՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԱՌԱՋԱՐԿՈՒ­ԹՅԱՆ ՄԱՍԻՆ

 -------------------------------------------------------------------------------------------------------

Հիմք ընդունելով «Ազգային ժողովի կանոնակարգ» սահ­մանա­դրա­կան օրենքի 77-րդ հոդվածի 1-ին մասը՝ Հայաստանի Հանրա­պե­տու­թյան կառա­վա­րությունը ո ր ո շ ու մ է.

1. Հավանություն տալ «Հայաստանի Հանրապետության քաղաքացիական օրենսգրքում փոփոխություններ կատարելու մասին» Հայաստանի Հանրա­պետության օրենքի նախագծի (*Խ-481-20.02.2020-ՊԻ-011/0)* վերաբերյալ Հայաս­տա­նի Հանրապե­տու­թյան կա­­ռա­­վա­րու­թյան առաջար­կությանը:

Հայաստանի Հանրապետության

 ՎԱՐՉԱՊԵՏ Ն. ՓԱՇԻՆՅԱՆ

 2020 թ. մարտի

 Երևան

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ՕՐԵՆՍ­ԳՐՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍ­ՏԱՆԻ ՀԱՆՐԱ­ՊԵՏՈՒԹՅԱՆ ՕՐԵՆՔԻ ՆԱԽԱԳԾԻ (*Խ-481-20.02.2020-ՊԻ-011/0)* ՎԵՐԱԲԵՐՅԱԼ ՀԱ­ՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԱՌԱՋԱՐԿՈՒԹՅՈՒՆԸ

 Հայաստանի Հանրապետության կառավարությունը «Հայաստանի Հանրապետության քաղաքացիական օրենսգրքում փոփոխություններ կա­տարելու մասին» Հայաստանի Հանրա­պետության օրենքի նախագծի վերաբերյալ սկզբունքային առաջարկություններ չունի:

ԵԶՐԱԿԱՑՈՒԹՅՈՒՆ

«Հայաստանի Հանրապետության քաղաքացիական օրենսգրքում փոփոխություններ կատարելու մասին» օրենքի նախագծի՝ ՀՀ պե­տա­կան բյուջեի եկամուտ­ների էական նվազեցման կամ ծախ­սերի ավելացման վերաբերյալ

Նախագծով առաջարկվում է սահմանել, որ քաղաքացու անձնական օրենքն այն պետության իրավունքն է, որի քաղաքացիությունն ունի տվյալ անձը: Եթե անձն ունի երկու կամ ավելի այլ պետությունների քաղաքացիություն, ապա նրա անձնական օրենքն այն պետության իրավունքն է, որի հետ այդ անձն առավել սերտ է կապված: Հայաստանի Հանրապետության երկքաղաքացու անձնական օրենքը Հայաստանի Հանրապետության իրավունքն է:

Հաշվի առնելով վերոգրյալը՝ հայտնում ենք, որ նախագծի ընդունումը չի հանգեցնի ՀՀ պետական բյուջեի եկամուտների նվազեցման կամ ծախսերի ավելացման:



ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱԶԳԱՅԻՆ ԺՈՂՈՎԻ ՆԱԽԱԳԱՀ

 20 փետրվարի 2020թ.

 Հայաստանի Հանրապետության Ազգային ժողովի «Լուսավոր Հայաստան» խմբակցության կողմից օրենսդրական նախաձեռնության կարգով ներկայացված «Հայաստանի Հանրապետության քաղաքացիական օրենսգրքում փոփոխություններ կատարելու մասին» օրենքի նախագծի քննարկման համար գլխադասային նշանակել Պետական-իրավական հարցերի մշտական հանձնաժողովը:

 ԱՐԱՐԱՏ ՄԻՐԶՈՅԱՆ

*ՆԱԽԱԳԻԾ*

*Խ-481-20.02.2020-ՊԻ-011/0*

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

***Հոդված 1.*** Հայաստանի Հանրապետության 1998 թվականի մայիսի 05-ի քաղաքացիական օրենսգրքի (այուհետ՝ «Օրենսգիրք») 1262-րդ հոդվածի 1-ին մասը շարադրել նոր խմբագրությամբ.

«1. Քաղաքացու անձնական օրենքն այն պետության իրավունքն է, որի քաղաքացիությունն ունի տվյալ անձը: Եթե անձն ունի երկու կամ ավելի այլ պետությունների քաղաքացիություն, ապա նրա անձնական օրենքն այն պետության իրավունքն է, որի հետ այդ անձն առավել սերտ է կապված:

Հայաստանի Հանրապետության երկքաղաքացու անձնական օրենքը Հայաստանի Հանրապետության իրավունքն է:»:

***Հոդված 2.*** Օրենսգրքի 1268-րդ հոդվածի 1-ին մասում «կիրառմամբ» բառը փոխարինել «նկատմամբ» բառով:

***Հոդված 3.*** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

***Հ Ի Մ Ն Ա Վ Ո Ր Ու Մ***

**ՀԱՅԱՍՏԱՆԻ ՀԱՆՐԱՊԵՏՈւԹՅԱՆ ՔԱՂԱՔԱՑԻԱԿԱՆ ՕՐԵՆՍԳՐՔՈւՄ**

**ՓՈՓՈԽՈւԹՅՈւՆՆԵՐ ԿԱՏԱՐԵԼՈւ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈւԹՅԱՆ**

**ՕՐԵՆՔԻ ՆԱԽԱԳԾԻ ԸՆԴՈւՆՄԱՆ**

Հայաստանի Հանրապետության քաղաքացիական օրենսգրքի (այսուհետ՝ «Օրենս­գիրք») 1262-րդ հոդվածի 1-ին մասի փոփոխությունը պայմանավորված է երկքաղա­քա­ցիու­թյան վերաբերյալ պետության որդեգրած քաղաքականությամբ: Նշված հոդվածն Օրենսգրքի ըն­դունման պահից (1998 թվականից) ի վեր որևէ փոփոխության չի ենթարկվել: Պատճառն այն է, որ Հայաստանի Հանրապետության 1995 թվականի Սահմանադրությունն արգելում էր երկ­քաղաքացիությունը, իսկ այժմ նման սահմանադրական արգելք չկա։ Ավելին, Հա­յաս­տա­նի Հանրապետությունում ընդունվել է երկքաղաքացիությունը կարգավորող օրենսդրություն:

Սույն փոփոխությունն անհրաժեշտ էր կատարել 2005-ի սահմանադրական փոփո­խու­թյուն­ներից1 անմիջապես հետո, որպեսզի սինխրոնիզացվեին քաղաքացիական օրենս­դրու­թյան և սահմանադրավարչաիրավական կարգավորումների կողմից որդեգրված սկզբունք­ները։

Հայաստանի Հանրապետության երկքաղաքացու նկատմամբ պետական արդ­յունա­վետ պաշտպանություն ու հովանավորություն ապահովելու համար անհրաժեշտ է փոփո­խություն կատարել քննարկվող հոդվածում:

Բնակչության հոսունություն ունեցող պետություններում և հատկապես՝ Հայաստանի Հանրապետությունում, ազգային իրավունքի առաջնահերթությունը պետք է արտահայտված և ընդգծված լինի ամբողջ օրենսդրության մեջ, ինչը նաև ապահովում է իրավունքի դաստիա­րակչական գործառույթի իրականացումը։

Այս մոտեցումը որդեգրված է երկքաղաքացիության ինստիտուտը կիրառող, զարգացած իրավունքի ավանդույթներ ունեցող շատ պետություններում, որոնք արժևորում են սեփական քաղաքացիների նկատմամբ սեփական իրավունքի տարածման առաջնահերթությունը։

Հայաստանի Հանրապետության քաղաքացիական օրենսգրքի 1268-րդ հոդվածի 1-ին մա­սի փոփոխության անհրաժեշտությունը քերականական է: Ըստ դրա՝ *անչափահասների, ան­գործունակ կամ սահմանափակ գործունակ չափահաս անձանց* *նկատմամբ խնամակալություն կամ հոգաբարձություն սահմանվում և վերացվում է այն* *անձի անձնական օրենքով,* ***որի*** *կիրառմամբ սահմանվել կամ վերացվել է* *խնամակալությունը կամ հոգաբարձությունը:* Այս նախադասության մեջ «***որի***» դերանունը փոխարինում է ոչ թե «***օրենքով***» բառին, այլ «***անձի***» բառին: Իսկ այդ դեպքում սխալ է *անձի կիրառմամբ* արտահայտությունը, քանի որ ոչ թե *անձն է* *կիրառվում,* այլ *ինչ-որ բան կիրառվում է անձի նկատմամբ:*

Ուստի անհրաժեշտ է նշված հոդվածում *«կիրառմամբ»* բառը փոխարինել *«նկատմամբ»* բառով:

-------------------------------------------------------------------------------------------------------------------------------

*1 https://www.arlis.am/DocumentView.aspx?DocID=75780*

*30.1-ին հոդվածի վերջին պարբերություն*

ՀՀ ՔԱՂԱՔԱՑԻԱԿԱՆ ՕՐԵՆՍԳԻՐՔ

|  |  |
| --- | --- |
| **Հոդված 1262.**  | **Քաղաքացու անձնական օրենքը**  |

~~1. Քաղաքացու անձնական օրենքն այն պետության իրավունքն է, որի քաղաքացիությունն ունի տվյալ անձը: Եթե անձն ունի երկու կամ ավելի պետության քաղաքացիություն, ապա նրա անձնական օրենքն այն պետության իրավունքն է, որի հետ այդ անձն առավել սերտ է կապված:~~

1. Քաղաքացու անձնական օրենքն այն պետության իրավունքն է, որի քաղաքացիությունն ունի տվյալ անձը: Եթե անձն ունի երկու կամ ավելի այլ պետությունների քաղաքացիություն, ապա նրա անձնական օրենքն այն պետության իրավունքն է, որի հետ այդ անձն առավել սերտ է կապված:

Հայաստանի Հանրապետության երկքաղաքացու անձնական օրենքը Հայաստանի Հանրապետության իրավունքն է:

2. Քաղաքացիություն չունեցող անձի անձնական օրենքն այն պետության իրավունքն է, որտեղ տվյալ անձը մշտապես բնակվում է:

3. Փախստականի անձնական օրենքը նրան ապաստան տրամադրած պետության իրավունքն է:

|  |  |
| --- | --- |
| **Հոդված 1268.**  | **Խնամակալությունը և հոգաբարձությունը որոշող օրենքը և կիրառվող իրավունքը**  |

1. Անչափահասների, անգործունակ կամ սահմանափակ գործունակ չափահաս անձանց նկատմամբ խնամակալություն կամ հոգաբարձություն սահմանվում և վերացվում է այն անձի անձնական օրենքով, որի ~~կիրառմամբ~~ նկատմամբ սահմանվել կամ վերացվել է խնամակալությունը կամ հոգաբարձությունը:

2. Խնամակալություն (հոգաբարձություն) ստանձնելու խնամակալի (հոգաբարձուի) պարտականությունը որոշվում է խնամակալ (հոգաբարձու) նշանակված անձի անձնական օրենքով:

3. Խնամակալի (հոգաբարձուի) և խնամակալության (հոգաբարձության) ներքո գտնվող անձի միջև հարաբերությունները կարգավորվում են այն պետության իրավունքով, որի մարմինը նշանակել է խնամակալ (հոգաբարձու): Սակայն, եթե խնամակալության (հոգաբարձության) ներքո գտնվող անձը բնակվում է Հայաստանի Հանրապետությունում, ապա կիրառվում է Հայաստանի Հանրապետության իրավունքը, եթե այն առավել բարենպաստ է տվյալ անձի համար:

4. Հայաստանի Հանրապետության տարածքից դուրս բնակվող Հայաստանի Հանրապետության քաղաքացիների նկատմամբ սահմանված խնամակալությունը (հոգաբարձությունը) Հայաստանի Հանրապետությունում համարվում է վավեր, եթե դրա դեմ օրենքի վրա հիմնված առարկություններ չունի Հայաստանի Հանրապետության համապատասխան հյուպատոսական հաստատությունը: